Broj: 711-I-160-P-64-19/21-12-11

Zagreb, 15. siječnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnika Marka Ćosića, člana uprave trgovačkog društva HRVATSKA ELEKTROPRIVREDA d.d.,** pokrenutom Odlukom Povjerenstva broj: 711-I-1567-P-64/19-04-2 od 5. rujna 2019.g., na 111. sjednici, održanoj 15. siječnja 2021.g., donosi sljedeću:

**ODLUKU**

1. **Propustom da po pisanom pozivu Povjerenstva obrazloži nesklad, odnosno priloži odgovarajuće dokaze potrebne za usklađivanje prijavljene imovine u izvješću o imovinskom stanju dužnosnika podnesenom dana 13. veljače 2019.g., povodom promjene i 1. ožujka 2019.g., povodom promjene, i stanja imovine kako proizlazi iz podataka pribavljenih od nadležnih tijela u postupku redovite provjere i to u odnosu na podatke o poslovnim udjelima, dionicama i vrijednosnim papirima u poslovnim subjektima, a koji nesklad između prijavljene imovine i stanja imovine kako proizlazi iz pribavljenih podataka je nastao uslijed propusta dužnosnika da Povjerenstvu istekom 2018.g. prijavi promjenu u imovinskom stanju do koje je došlo prijenosom svih poslovnih udjela (vlasništva) u trgovačkim društvima HM Sun d.o.o, AIRCASH d.o.o. i ENERGOPOTENS d.o.o., dužnosnik Marko Ćosić, član uprave trgovačkog društva HRVATSKA ELEKTROPRIVREDA d.d.** **(u daljnjem tekstu HEP d.d.), počinio je povredu članka 27. ZSSI-a, u vezi s člankom 8. i 9. ZSSI-a.**
2. **Za povrede ZSSI-a, opisane pod točkom I. ove izreke, dužnosniku Marku Ćosiću, članu uprave trgovačkog društva HEP d.d., izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će se izvršiti u jednom mjesečnom obroku.**

Obrazloženje

Povjerenstvo je na 61. sjednici, održanoj dana 5. rujna 2019.g., pokrenulo postupak protiv dužnosnika Marka Ćosića, člana uprave trgovačkog društva HEP d.d., zbog kršenja odredbi iz članka 8. i 9. ZSSI-a, koje proizlazi iz nesklada između imovine prijavljene u Izvješćima o imovinskom stanju dužnosnika podnesenim 13. veljače 2019.g., povodom promjene i 1. ožujka 2019.g., također povodom promjene, i stanja imovine kako proizlazi iz podataka prikupljenih od nadležnih državnih tijela, u dijelu koji se odnosi na podatke o poslovnim udjelima, dionicama i vrijednosnim papirima u poslovnim subjektima.

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu odredbi navedenog Zakona. Uvidom u Registar dužnosnika utvrđeno je da dužnosnik Marko Ćosić obnaša dužnost člana uprave trgovačkog društva Hrvatska elektroprivreda d.d. od 1. siječnja 2018.g. Stoga je i Marko Ćosić, povodom obnašanja navedene dužnosti, obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu čiji oblik i sadržaj propisuje Povjerenstvo.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela. Ukoliko dužnosnik ne dostavi pisano očitovanje u roku od 15 dana ili ne priloži odgovarajuće dokaze potrebne za usklađivanje prijavljena imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će na temelju članka 27. ZSSI-a protiv dužnosnika pokrenuti postupak zbog kršenja odredbi iz članka 8. i 9. ZSSI-a te će o istom obavijestiti nadležna državna tijela.

Uvidom u zaprimljeno **Izvješće o imovinskom stanju dužnosnika od 13. veljače 2019.g.,** utvrđeno je kako je dužnosnik pod rubrikom „Poslovni udjeli, dionice i vrijednosni papiri u poslovnim subjektima“, između ostalih prijavio i slijedeća trgovačka društva:

* Hotka super d.o.o., OIB: 36341758834, DIO VLASNIŠTVA IZRAŽEN U POSTOCIMA: 50,00, PRIJENOS PRAVA - Nije izvršen prijenos,
* Zicter d.o.o., OIB: 94820718399, UDIO VLASNIŠTVA IZRAŽEN U POSTOCIMA 100,00, PRIJENOS PRAVA - Nije izvršen prijenos,
* HM Sun d.o.o., OIB: 5520261936, UDIO VLASNIŠTVA IZRAŽEN U POSTOCIMA 49,51, PRIJENOS PRAVA - Nije izvršen prijenos,
* Aircash d.o.o., OIB: 99833713101, UDIO VLASNIŠTVA IZRAŽEN U POSTOCIMA 7,00, PRIJENOS PRAVA - Nije izvršen prijenos,
* Energopotens d.o.o., OIB: 16546481874, UDIO VLASNIŠTVA IZRAŽEN U POSTOCIMA 20,00, PRIJENOS PRAVA - Nije izvršen prijenos,
* Senega nova d.o.o., OIB: 33089284053, UDIO VLASNIŠTVA IZRAŽEN U POSTOCIMA 10,00, PRIJENOS PRAVA - Nije izvršen prijenos.

Uvidom u podatke Sudskog registra Ministarstva pravosuđa Republike Hrvatske o vezanim subjektima u Registru za dužnosnika Marka Ćosića, utvrđeno je kako je:

* dužnosnik Marko Ćosić bio član društva HM Sun d.o.o. od 2010.g. do 20. ožujka 2018.g.,
* dužnosnik Marko Ćosić bio član društva AIRCASH d.o.o. od 2015.g. do 27. lipnja 2018.g.,
* dužnosnik Marko Ćosić bio član društva ENERGOPOTENS d.o.o. od 2012.g. do 10. srpnja 2018.g.,
* dužnosnik Marko Ćosić bio član društva SENEGA NOVA d.o.o. do 8. veljače 2019.g.

Na temelju članka 24. ZSSI-a Povjerenstvo je izvršilo uvid u dostupne podatke nadležnih tijela u Republici Hrvatskoj. Iz podataka Sudskog registra Povjerenstvo je utvrdilo nesklad između podataka koji su navedeni u podnesenom Izvješću o imovinskom stanju dužnosnika od 13. veljače 20194.g. i stanja imovine kako proizlazi iz pribavljenih podataka. Nesklad se očituje u prijavljivanju vlasništva, odnosno poslovnih udjela u trgovačkim društvima HM Sun d.o.o., AIRCASH d.o.o., ENERGOPOTENS d.o.o. i SENEGA NOVA d.o.o. Povjerenstvu, a u kojim društvima dužnosnik u trenutku podnošenja Izvješća, 13. veljače 2019.g., nije više imao vlasničkih udjela.

Nadalje, dužnosnik Marko Ćosić je dopisom od 28. veljače 2018.g., zaprimljenim u pošti Povjerenstva pod brojem: 711-U-757-IK-58/18-03-2, dostavio Povjerenstvu Ugovore o prijenosu upravljačkih prava u trgovačkim društvima AIRCASH d.o.o., ENERGOPOTENS d.o.o., ZICTER d.o.o., HOTKA SUPER d.o.o., SENEGA NOVA d.o.o., kao i Prijavu za upis u sudski registar promjene članova društva HM Sun d.o.o. i osobnih podataka člana društva, člana uprave i prokurista od 27. veljače 2018.g., podnesak ostavke direktora u društvu ENERGOPOTENS d.o.o. te upis promjene člana Uprave u društvu ZICTER d.o.o.

Uvidom u dostavljene Ugovore utvrđeno je kako je istima dužnosnik Marko Ćostić na drugu osobu (povjerenika) prenio upravljačka prava koja proizlaze iz poslovnih udjela u navedenim društvima, sukladno članku 16. stavku 1. ZSSI-a.

* Ugovor o prijenosu upravljačkih prava sklopljen između Marka Ćosića i ……………., kao povjerenika, od 16. veljače 2018.g., kojim se prenose upravljačka prava nad društvom AIRCASH d.o.o. Ugovor je ovjeren kod Javnog bilježnika Darje Bošnjak 16. veljače 2018.g. pod brojem OV-1591/2018.
* Ugovor o prijenosu upravljačkih prava sklopljen između Marka Ćosića i ……….. ………, kao povjerenika, od 16. veljače 2018.g., kojim se prenose upravljačka prava nad društvom ENERGOPOTENS d.o.o. Ugovor je ovjeren kod Javnog bilježnika Darje Bošnjak 16. veljače 2018.g. pod brojem OV-1588/2018.
* Ugovor o prijenosu upravljačkih prava sklopljen između Marka Ćosića i ……….. ………, kao povjerenika, od 16. veljače 2018.g., kojim se prenose upravljačka prava nad društvom ZICTER d.o.o. Ugovor je ovjeren kod Javnog bilježnika Darje Bošnjak 16. veljače 2018.g. pod brojem OV-1589/2018.
* Ugovor o prijenosu upravljačkih prava sklopljen između Marka Ćosića i ………. ………., kao povjerenika, od 16. veljače 2018.g., kojim se prenose upravljačka prava nad društvom HOTKA SUPER d.o.o. Ugovor je ovjeren kod Javnog bilježnika Darje Bošnjak 16. veljače 2018.g. pod brojem OV-1587/2018.
* Ugovor o prijenosu upravljačkih prava sklopljen između Marka Ćosića i ……….. ………., kao povjerenika, od 16. veljače 2018.g., kojim se prenose upravljačka prava nad društvom SENEGA NOVA d.o.o. Ugovor je ovjeren kod Javnog bilježnika Darje Bošnjak 16. veljače 2018.g. pod brojem OV-1586/2018.

Slijedom navedenog, Povjerenstvo je također utvrdilo nesklad između podataka koji su navedeni u podnesenom Izvješću o imovinskom stanju dužnosnika od 13. veljače 2019.g. i stanja imovine kako proizlazi iz dostavljenih podataka, a koji se očituje u navođenju u obrascu podnesenog izvješća kako prijenos upravljačkih prava u društvima AIRCASH d.o.o., ENERGOPOTENS d.o.o., ZICTER d.o.o., HOTKA SUPER d.o.o. i SENEGA NOVA d.o.o. nije izvršen, dok iz dostavljenih Ugovora proizlazi kako je prijenos upravljačkih prava na povjerenika izvršen dana 16. veljače 2018.g.

Nadalje, uvidom u Izvješće o imovinskom stanju dužnosnika podneseno 1. ožujka 2019.g. utvrđeno je kako je dužnosnik u istom, pod rubrikom „Poslovni udjeli, dionice i vrijednosni papiri u poslovnim subjektima“, između ostalih prijavio i trgovačka društva HOTKA SUPER d.o.o. i ZICTER d.o.o. Za oba društva dužnosnik je naveo da nije izvršen prijenos prava.

Slijedom ranije navedenog, Povjerenstvo je utvrdilo nesklad između podataka koji su navedeni u podnesenom Izvješću o imovinskom stanju dužnosnika od 1. ožujka 2019.g. i stanja imovine kako proizlazi iz dostavljenih podataka. Nesklad se očituje u navođenju u obrascu podnesenog izvješća kako prijenos upravljačkih prava u društvima HOTKA SUPER d.o.o. i ZICTER d.o.o. nije izvršen, dok iz dostavljenih Ugovora proizlazi kako je prijenos upravljačkih prava na povjerenika izvršen dana 16. veljače 2018.g.

Sukladno članku 26. ZSSI-a, Povjerenstvo je Zaključkom broj: 711-I-628-P-64/19-02-11 od 20. ožujka 2019.g. pozvalo dužnosnika da u roku od 15 dana od primitka Zaključka dostavi pisano očitovanje s potrebnim dokazima u kojem će pojasniti utvrđeni nesklad između imovine prijavljene Povjerenstvu i stanja imovine kako proizlazi iz podataka prikupljenih od nadležnih tijela.

Na gore navedeni Zaključak dužnosnik je 29. ožujka 2019.g. dostavio pisano očitovanje, zaprimljeno pod brojem: 711-U-1438-P-64/19-03-2, u kojem je u bitnom naveo kako je dana 13. veljače 2019.g. podnio izvješće Povjerenstvu o promjenama glede imovinskog stanje, a sve prema obvezama proizašlima iz ZSSI-a. U navedenom Izvješću dužnosnik je pod rubrikom „Poslovni udjeli, dionice i vrijednosni papiri u poslovnim subjektima" naveo i slijedeća trgovačka društva: HM Sun d.o.o., Aircash d.o.o., Energopotens d.o.o., i Senega nova d.o.o. za koja je nastupila promjena vlasništva te na dan podnošenja Izvješće Povjerenstvu 13. veljače 2019.g više nije bio član navedenih društava. Dužnosnik napominje kako je isto ispravno konstatirano u Zaključku Povjerenstva te da je u Izvješću od 13. veljače 2019.g. napravio previd te predmetna društva nije izostavio iz Izvješća o imovinskom stanju. Navedeni propust je ubrzo uočio te je u telefonskom razgovoru s Povjerenstvom stekao informaciju kako bi omašku trebao ispraviti dostavom novog Izvješća u kojem će navedenu pogrešku ispraviti. Slijedom navedenog, dužnosnik navodi kako je 1. ožujka 2019.g. dostavio novo Izvješće s ciljem ispravka propusta.

U odnosu na podatke o prijenosu upravljačkih prava u predmetnim trgovačkim društvima dužnosnik je u očitovanju naveo kako se u ovom slučaju radi o neskladu podataka s obzirom da u web portalu nije uvidio mogućnost promjene stanja izvršenosti prijenosa prava. Dužnosnik u očitovanju izričito navodi kako je za navedena društva izvršen prijenos upravljačkih prava o čemu je obavijestio povjerenstvo dana 28. veljače 2019.g., kako i stoji u Zaključku, te potvrđuje kako je izvršeni prijenos prava za navedena dva društva i dalje na snazi. Dužnosnik u konačnici moli da Povjerenstvo uvaži navedeni nesklad podataka, koji je Povjerenstvo uočilo u Zaključku, te da napravi prepravku.

Slijedom navedenog, Povjerenstvo je utvrdilo kako podnesenim očitovanjem dužnosnik nije dostavio odgovarajuće dokaze potrebne za usklađivanje prijavljene imovine s imovinom utvrđenom u postupku provjere s pribavljenim podacima o imovini dužnosnika, odnosno utvrđen je propust dužnosnika u navođenju podataka u izvješću o imovinskom stanju povodom promjene u imovini u dijelu koji se odnosi na podatke o poslovnim udjelima, dionicama i vrijednosnim papirima u poslovnim subjektima te je, sukladno članku 27. ZSSI-a, donesena odluka o pokretanju predmetnog postupka.

Dužnosnik se 24. rujna 2019.g. očitovao na Odluku o pokretanju postupka te je u svom očitovanju naveo kako je stupanjem na dužnost člana Uprave trgovačkog društva HRVATSKA ELEKTROPRIVREDA d.d. sukladno obvezama u propisanom roku podnio prvo Izvješće o imovinskom stanju dužnosnika dana 31. siječnja 2018. godine. Postupajući po Zaključku Povjerenstva broj 711-I-214-IK-5818-02-9 od 05. veljače 2018. godine, dostavlja dopis Povjerenstvu dana 28. veljače 2018. godine zajedno sa Ugovorima o prijenosu upravljačkih prava u trgovačkim društvima Aircash d.o.o., Energopotens d.o.o., Zicter d.o.o., Hotka super d.o.o., Senega nova d.o.o., kao i Prijavu za upis u sudski registar promjene članova društva HM Sun d.o.o. i osobnih podataka člana društva, člana uprave i prokurista od 27. veljače 2018. godine, podnesak ostavke direktora u društvu Energopotens d.o.o. te upis promjene člana Uprave u društvu Zicter d.o.o., čime je pravodobno i u potpunosti ispunio odredbe iz navedenog Zaključka.

Istekom prve kalendarske godine na dužnosti člana Uprave trgovačkog društva Hrvatska elektroprivreda d.d., dana 13. veljače 2019. godine dužnosnik podnosi svoje drugo po redu Izvješće o imovinskom stanju dužnosnika s ciljem prikaza promjena u prethodnoj kalendarskoj godini. S obzirom da se u aplikaciji Povjerenstva prilikom ispunjavanja novog Izvješća otvara preslika zadnjeg podnijetog Izvješća pod rubrikom „Poslovni udjeli, dionice i vrijednosni papiri“ nesmotrenošću i greškom je prijavio i trgovačka društva čiji član nije bio na dan podnošenja Izvješća, a isto se odnosi na slijedeća trgovačka društva: HM Sun d.o.o. (čiji sam član bio do 20. ožujka 2018. godine), Aircash d.o.o. (čiji sam član bio do 27. lipnja 2018. godine), Energopotens d.o.o. (čiji sam član bio do 10. srpnja 2018. godine), Senega nova d.o.o. (čiji sam član bio do 8. veljače 2019. godine). S obzirom da je ubrzo uvidio navedenu pogrešku kontaktirao je telefonski Povjerenstvo. Sukladno usmenoj uputi iz Povjerenstva pogreške ispravlja podnošenjem novog Izvješća 01. ožujka 2019. godine.

U svezi podatka o prijenosu upravljačkih prava dužnosnik navodi kako uslijed nesnalaženja u web aplikaciji Povjerenstva nije uvidio mogućnost promjene stanja izvršnosti prijenosa prava, iako je nesporno da je ista prenio postupajući po Zaključku Povjerenstva od 05. veljače 2018. godine te je sve Ugovore o prijenosu upravljačkih prava dostavio Povjerenstvu 28. veljače 2018.g. Dužnosnik navodi kako mu je u razgovoru sa Povjerenstvom rečeno kako nije potrebno dostavljati novo Izvješće o imovinskom stanju dužnosnika u kojem bi označio prijenos upravljačkih prava, s obzirom da je isto već učinjeno, nego da se pisano očituje kako je navedeno već ispunjeno postupajući po ranijem Zaključku Povjerenstva od 05. veljače 2018.g.

Slijedom navedenog, Povjerenstvo je utvrdilo da dužnosnik svojim očitovanjem nije opravdao utvrđeni nesklad između podataka navedenih u izvješću o imovinskom stanju podnesenom dana 13. veljače 2019.g., povodom promjene i 1. ožujka 2019.g., povodom promjene, i stanja imovine kako proizlazi iz podataka pribavljenih od nadležnih tijela u postupku redovite provjere i to u odnosu na podatke o poslovnim udjelima, dionicama i vrijednosnim papirima u poslovnim subjektima, a koji nesklad između prijavljene imovine i stanja imovine kako proizlazi iz pribavljenih podataka je nastao uslijed propusta dužnosnika da Povjerenstvu istekom 2018.g. prijavi promjenu u imovinskom stanju do koje je došlo prijenosom poslovnih udjela (vlasništva) u trgovačkim društvima HM Sun d.o.o, AIRCASH d.o.o. i ENERGOPOTENS d.o.o., te je odlučeno kao u točki I. izreke ove odluke.

Povjerenstvo napominje kako je člankom 8. stavkom 2. ZSSI-a propisana obveza dužnosnika da ako je tijekom obnašanja javne dužnosti došlo do bitne promjene glede imovinskog stanja o tome podnesu Izvješće Povjerenstvu istekom godine u kojoj je promjena nastupila. U odnosu na poslovne udjele, dionice i vrijednosne papire u poslovnim subjektima dužnosnika i/ili članova obitelji, dužnosnici su dužni prijaviti svaku promjenu nastalu u tekućoj godini. Pod poslovnim subjektima se sukladno članku 4. stavku 4. ZSSI-a smatraju i trgovačka društva. Stoga je dužnosnik prijenos poslovnih udjela (vlasništva) u trgovačkim društvima HM Sun d.o.o, AIRCASH d.o.o. i ENERGOPOTENS d.o.o. do koje je došlo u ožujku, lipnju i srpnju 2018.g. trebao prijaviti Povjerenstvu podnošenjem izvješća istekom 2018.g. Do prijenosa udjela u trgovačkom društvu SENEGA NOVA d.o.o. i HOTKA SUPER d.o.o. došlo je u veljači i ožujku 2019.g te je navedene promjene dužnosnik bio dužan prijaviti do konca 2019.g. što je isti i učinio podnošenjem Izvješća od 31. prosinca 2019.g.

U odnosu na prijavu prijenosa upravljačkih prava u predmetnim trgovačkim društvima, Povjerenstvo je utvrdilo kako je dužnosnik dopisom od 28. veljače 2018.g. dostavio Povjerenstvu Ugovore o prijenosu upravljačkih prava u trgovačkim društvima AIRCASH d.o.o., ENERGOPOTENS d.o.o., ZICTER d.o.o., HOTKA SUPER d.o.o. i SENEGA NOVA d.o.o. Uvidom u dostavljene Ugovore utvrđeno je kako je istima dužnosnik Marko Ćostić na drugu osobu (povjerenika) prenio upravljačka prava koja proizlaze iz poslovnih udjela u navedenim društvima, sukladno članku 16. stavku 1. ZSSI-a. Navođenje podatka u podnesenim Izvješćima da prijenos u predmetnim društvima nije izvršen, Povjerenstvo prihvaća kao omašku obzirom da je iz postupanja dužnosnika, odnosno dostave predmetnih ugovora vidljivo da se radi o omaški pri popunjavanju obrasca.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za navedenu povredu ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnika ocijenilo sve okolnosti iz kojih proizlazi težina povrede i odgovornost dužnosnika. Kao okolnost koja opravdava izricanje najniže sankcije unutar Zakonom propisanog raspona Povjerenstvo je ocijenilo činjenicu da je dužnosnik u naknadno podnesenom izvješću o imovinskom stanju uskladio podatke o ovom dijelu imovine.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosniku izrekne sankcija obustave isplate dijela neto mjesečne plaće, u ukupnom iznosu od 2.000,00 kn, koja će se izvršiti u jednom mjesečnom obroku.

Slijedom navedenog odlučeno je kao što je to navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Marko Ćosić, elektronička dostava
2. Objava na internetskoj stranici Povjerenstva
3. Pismohrana